REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/256-14

10. septembar 2014. godine

B e o g r a d

ZAPISNIK

SEDME SEDNICE ODBORAZA ZDRAVLjE I PORODICU

 ODRŽANE 10. SEPTEMBRA 2014. GODINE

Sednica je počela u 9,30 časova.

Sednici je predsedavala prof. dr Slavica Đukić Dejanović, predsednik Odbora.

Sednici su prisustvovali članovi Odbora: dr Branislav Blažić, dr Ninoslav Girić, prof. dr Milan Knežević, dr Predrag Mijatović, prof. dr Mileta Poskurica, mr. dr Ljubica Mrdaković Todorović, dr Radoslav Jović, dr Darko Laketić, Elvira Kovač, dr Milan Latković, prof. dr Dušan Milisavljević, Milena Ćorilić i dr Ljiljana Kosorić.

Sednici Odbora prisustvovali su zamenici odsutnih članovaa Odbora: dr Ljiljana Beronja (Aleksandar Radojević) i dr Aleksandar Peranović (dr Vesna Rakonjac).

Sednici nije prisustvovala članica Odbora Nevena Stojanović, kao ni njena zamenica.

Pored članova Odbora sednici je prisustvovao narodni poslanik dr Blagoje Bradić.

Sednici je prisustvovao i državni sekretar u Ministarstvu zdravlja prof. dr Berislav Vekić.

Na predlog predsednice Odbora, jednoglasno, usvojen je sledeći:

 D n e v n i r e d

1. Razmatranje Predloga zakona o izmeni Zakona o zdravstvenom osiguranju, koji je podnela Vlada, u pojedinostima;
2. Razno

 Prva tačka dnevnog reda – **Razmatranje Predloga zakona o izmeni Zakona o zdravstvenom osiguranju, koji je podnela Vlada, u pojedinostima**

Predsednik Odbora prof. dr Slavica Đukić Dejanović je obavestila prisutne da su podneta dva amandmana na Predlog zakona o izmeni Zakona o zdravstvenom osiguranju, da Vlada nije prihvatila amandmane, da Odbor za ustavna pitanja i zakonodavstvo smatra da su amandmani u skladu sa Ustavom i pravnim sistemom Republike Srbije, a zatim je povodom ove tačke dnevnog reda otvorila raspravu.

 Prof. dr Dušan Milisavljević je u obrazlaganju amandmana, koji je podneo na član 1. ovog zakona, zajedno sa narodnom poslanicom Jovanom Jovanović, istakao da je predloženom izmenom imao nameru da skrati vreme za zamenu isprave o osiguranju, kao i posebne isprave za korišćenje zdravstvene zaštite, zdravstvenom karticom, imajući u vidu da je već urađeno milion i dvesta ovih kartica i da je rok od godinu dana sasvim dovoljan za obezbeđivanje svih drugih tehničkih preduslova za blagovremeno i nesmetano sprovođenje ovog postupka. Takođe, smatra da troškove izdavanja zdravstvene kartice treba da snosi Republički fond za zdravstveno osiguranje, budući da građani svakog meseca uplaćuju doprinose za zdravstveno osiguranje i da predviđena cena od 400 dinara po zdravstvenoj kartici opterećuje njihov kućni budžet. Primera radi, dodao je da bi za četvročlanu porodicu ta cena iznosila 1600 dinara, što je za veliki izdatak i za prosečnu srpsku porodicu predstavlja iznos nedeljne potrošake korpe. Podsetio je i na činjenicu da je nedavno oko 300 miliona evra preneto iz RFZO-a u RFPIO, zbog navodno toliko ostvarenog suficita u RFZO-u, te da je uzimajući ovo u obzir, nelogično tražiti od korisnika zdravstvenog osiguranja da iz svog džepa plati zdravstvenu karticu.

Dr Predrag Mijatović je pozitivno ocenio ovu predloženu zakonsku izmenu jer je mišljenja da je predloženi rok za izdavanje zdravstvenih kartica od dve godine realan, uz napomenu da bi ovaj postupak zamene isprava o osiguranju trebalo u tom periodu i završiti. Insistiranje na tome da je predviđena cena za ove kartice previsoka smatra demagogijom, budući da je ona sada manja od ugovorom prvobitno definisane cene, te ga zanima zašto se tada niko od narodnih polanika nije pobunio. Naglasio je da će socijalno ugroženom delu stanovništva biti podeljene već urađene kartice i da je procena da ostatak stanovništva ima mogućnosti da tu cifru plati.

Dr Blagoje Bradić se u obrazlaganju amandmana, koji je podneo na član 1. ovog zakona, kritički osvrnuo na obrazloženje Vlade u kojem se rok za potpunu zamenu postojećih isprava zdravstvenom karticom navodi kao optimalan zbog svih neophodnih aktivnosti koje je potrebno sprovesti radi njenog potpunog uvođenja u sistem zdravstvenog osiguranja. S tim u vezi je izneo stav da je zakonom propisan rok od dve godine neprimereno dug i da postoje uslovi da se postupak zamene isprava o osiguranju sprovede do kraja 2015. godine, imajući u vidu sledeće: ugovor između RFZO i Narodne banke Srbije, sačinjen pre nekoliko godina povodom ovog postupka, nije osporen i validan je; nema tendera; serveri su nabavljeni; za usluge personalizacije zdravstvenih kartica postoje tehnički stručni ljudi; najveće zdravstvene ustanove su već kompjuterizovane. Naglasio je da je amandman podneo u cilju svrsishodnosti i uštede sredstava u RFZO-u, te da bi se samo slanjem ovih kartica na kućne adrese uštedelo oko dva ili tri miliona evra. Takođe, mišljenja je da troškove zamene postojećih isprava o osiguranju treba da snosi RFZO i da bi obavezivanje korisnika osiguranja na to plaćanje predstavljalo neku vrstu ''dvostrukog fiskalnog nameta'' budući da oni uplaćuju doprinose za zdravstveno osiguranje. Pohvalio je ideju uvođenja socijalnih karata. Smatra da ih je ranije trebalo uvesti, te je predložio da svi koji imaju tu kartu besplatno dobiju zdravstvenu karticu, a ne da taj broj bude limitirati na milion i dvesta, koliko sada u RFZO ima odštampanih kartica. Naglasio je odgovornost narodnih poslanika u donošenju zakonskih rešenja i sugerisao da bi svi zakonski predlozi trebalo da budu smisleni, uspešno argumentovani i realno izvodljivi.

Dr Branislav Blažić smatra da prvo treba postići dogovor o tome da li će plaćanje zdravstvenih karica biti socijalna kategorija, nakon čega bi od ove obaveze plaćanja bio oslobođen i veći broj ljudi od pomenutih milion i dvesta te da bi u suprotnom bio problem ukoliko bi tu karticu besplatno dobilo lice koje ima novca. Složio se sa stavom da insistiranje na manjoj ceni i kraćem roku izrade ove kartice predstavlja demagogiju, te je dodao da sistem treba pripremiti pre uvođenja svake izmene, a ne stvarati haos, kao i da je rok od dve godine predviđen da bi se Zakon ispoštovao, a da onog momenta kad se steknu uslovi, ova aktivnost može i pre tog roka da se završi.

Dr Blagoje Bradić podsetio je prisutne da je pomenuti ugovor o postupku zamene isprava o osiguranju potpisan 2008. godine, da je imao tri aneksa ugovora upravo zbog dileme oko cene zdravstvene kartice, kao i da je sadašnja vladajuća partija i 2012. godine imala parlamentarnu većinu ali ova aktivnost nije sprovedena do kraja. Naglasio je da je svima u interesu da zdravstvo u Srbiji bude bolje i da lekari efektivnije iskoriste vreme sa pacijentima, a ne kao što je to sada slučaj, da oko 60% tog vremena utroše na administriranje.

Prof. dr Dušan Milisavljević podržavajući borbu protiv korupcije insistirao je na tome da Ministarstvo zdravlja iznese koji su to članovi tenderske komisije odgovorni jer su utvrdili veću cenu zdravstvene kartice od sada zakonom propisane na štetu građana.

Državni sekretar u Ministarstvu zdravlja prof. dr Berislav Vekić naveo je da je predloženi rok do 31. decembra 2016. godine procenjen kao optimalan, imajući u vidu da treba izraditi sedam miliona ovih kartica, njihovu personalizaciju i distribuciju. Naveo je da su prilikom predlaganja ovog roka posebno uzete u obzir usluge personalizacije kartica, jer one iziskuju najviše vremena, te da se iz tog razloga ovom postupku ozbiljno pristupilo, kako bi se izbeglo ponovno probijanje zakonom propisanog roka, uz napomenu da predloženi rok ne znači da se posao ne može završiti i ranije, ukoliko se steknu svi neophodni uslovi. Podsetio je i da je pitanje troškova izdavanja zdravstvene kartice regulisano članom 112. Zakona o zdravstvenom osiguranju, prema kome troškove izdavanja zdravstvene kartice snosi osiguranik za sebe i članove svoje porodice, te da ovo pitanje i nije predmet predložene izmene zakona. Naglasio je i da je predlog ministra zdravlja da se izvrši besplatna podela zdravstvenih kartica najsiromašnijim kategorijama našeg društva, te da će se njihov broj utvrditi na osnovu socijalne karte, kao i da će cena ove kartice biti u iznosu najminimalnijih troškova potrebnih za njenu izradu.

Odbor je, u skladu sa članom 164. stav 1. Poslovnika Narodne skupštine, razmotrio amandmane narodnih poslanika podnete na Predlog zakona o izmeni Zakona o zdravstvenom osiguranju, i podneo je izveštaj Narodnoj skupštini.

Odbor je odlučio da predloži Narodnoj skupštini **da odbije** sledeće amandmane:

-na član 1. koji su zajedno podneli prof. dr Dušan Milisavljević i Jovana Jovanović (1 glas za, 15 glasova protiv od 16 prisutnih);

-na član 1. koji je podneo dr Blagoje Bradić (1 glas za, 15 glasova protiv od 16 prisutnih).

Za izvestioca Odbora na sednici Narodne skupštine određena je prof. dr Slavica Đukić Dejanović, predsednik Odbora.

Druga tačka dnevnog reda – **Razno**

Predsednik Odbora prof. dr Slavica Đukić Dejanović informisala je članove Odbora da je u okviru projekta ''Unapređenje kontrole duvana u Srbiji'' koji Ministarstvo zdravlja sprovodi zajedno sa Nacionalni institutom za zdravlje i socijalnu zaštitu Finske, održana radionica u Palati Srbije 9. septembra 2014. godine, kojoj članovi Odbora nisu prisustvovali zbog plenarnog zasedanja. S obzirom da nastavak ovog projekta uključuje donosioce odluka u ovoj oblasti odnosno narodne poslanikea, direktor Projekta dr Heloma je tražio sastanak sa članovima Odbora. Prihvaćeno je da se sastanak održi u toku dana sa predstavnicima ovog projekta.

Zatim je predsednica Odbora pročitala dopis Ministarstva zdravlja kojim se Odbor obaveštava da će u okviru projekta ''Unapređenje kontrole duvana u Srbiji'' biti organizovana studijska poseta Finskoj u periodu od 21. do 27. septembra 2014. godine, te je predloženo da predstavnici Odbora u ovoj delegaciji budu: mr. dr Ljubica Mrdaković Todorović, zamenik predsednika, prof. dr Dušan Milisavljević, član, prof. dr Mileta Poskurica, član, i Marijana Maraš, zamenica člana Odbora.

Odbor je većinom glasova (15 za, jedan uzdržan, od 16 prisutnih) usvojio ovaj predlog Ministarstva zdravlja i zaključio da će za studijsku posetu Finskoj, prema odredbama Poslovnika, tražiti saglasnost Odbora za spoljne poslove.

Nakon toga, dr Branislav Blažić je uputio sugestiju da se sednice Odbora ubuduće ne zakazuju pred početak plenarne sednice.

Povodom ove tačke dnevnog reda nije bilo više predloga ni diskusije.

 Sednica je završena u 10, 30 časova.

 SEKRETAR PREDSEDNIK

Božana Vojinović Prof. dr Slavica Đukić Dejanović